I 1914 ble det bestemt at det skulle bygges tre fly for utdannelse av piloter til Marinens Flyvevæsen, som det het den gang. Man valgte å bygge flyene etter modell av flottørutgaven av det velprøvde Maurice Farman MF.7. I løpet av produksjonsprosessen ble det bestemt å bygge ett fly i tillegg, i alt fire. Grunnet utbruddet av første verdenskrig var det vanskelig å få tak i gode motorer til flyene. Det eneste tilbudet viste seg å være amerikanske Hall-Scott sekssylindrede rekkemotorer med 110 til 130 hk. Motorene viste seg å være temmelig upålitelige.